Nafarroako Parlamentuko Mahaiak, 2020ko urtarrilaren 20an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Ángel Ansa Echegaray jaunak aurkezturiko mozioa, zeinaren bidez Nafarroako Gobernua premiatzen baita gazte enpleguari eta ekintzailetzari buruzko plan bat eta gazte talentudunak itzultzeko plan bat ezar ditzan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko urtarrilaren 20an

Lehendakaria: Unai Hualde Iglesias

MOZIOAREN TESTUA

Navarra Suma talde parlamentarioari atxikitako foru parlamentari Ángel Ansa Echegaray jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Mozioa, zeinaren bidez Nafarroako Gobernua premiatzen baita gazte enpleguari eta ekintzailetzari buruzko berariazko plan bat eta nafar gazte talentudunak Nafarroara itzultzeko plan bat ezar ditzan.

Krisia hasi zenetik, Nafarroak 36900 gazte-enplegu galdu ditu, 2008an erregistratutako enpleguen % 35 (3 enplegutatik 1).

2019ko hirugarren hiruhileko biztanleria aktiboaren inkestaren datuen arabera, kezkagarriak dira gazteen langabeziari buruzko datuak: langabezia-tasa % 30ekoa da, Nafarroako Foru Komunitateko langabezia guztiaren % 45,17.

Gazte-enplegu ugari suntsitu da; enplegu horrek bi ezaugarri nagusi ditu:

1. Behin-behinekotasun tasa handia (lana duten gazteen % 48).

2. Lanpostuen aldi baterakotasuna.

Aurreko legegintzaldian Nafarroa izan zen Enplegu Plan bat –eta hortaz, gazte-enpleguari buruzko berariazko plan bat– ez zeukan erkidego bakarra.

Une honetan dugun albiste bakarra da Parlamentu honek oraintsu onetsitako mozioa, zeinaren bideez eskatzen baita Elkarrizketa Sozialerako Kontseilurako deialdia egin dadila “lehenbailehen”, urtebeteko epean onetsi ahal izan dadin Nafarroako enplegu plan berria.

Hau da, lau urte eta erdi daramagu planik gabe, eta horri beste urtebete gehi dakioke plana abian jarri arte. Ez da posible.

Langabezia da nafarren arazo nagusia. Eta bereziki, gazteena. Gazte batentzat etsigarria eta frustragarria da ikasketak bukatuta edukitzea eta lanik aurkitzen ez duelako gurasoen etxetik ezin alde egitea bere bizi-proiektuari segida emateko.

Guretzat, gaurko egoera eta gazteen kolektiboari eragiten dioten arazoak ikusita, funtsezkoa da Gazte enpleguari eta ekintzailetzari buruzko berariazko plan bat eta Nafar gazte talentudunak Nafarroara itzultzeko plan bat egotea, gure hauteskunde-programan jasotzen genuen bezala.

A.- Gazte enpleguari eta ekintzailetzari buruzko berariazko plana:

Helburu nagusiak:

– Gazte enplegua eta ekintzailetza sustatzea.

– Enplegagarritasuna hobetzea gazteen ezaugarriekiko berariazko jarduketekin.

– Enpleguaren kalitatea hobetzea.

– Adin-tarteen araberako langabezia-tasen arteko eta gizonen eta emakumeen arteko desberdintasunak desagerraraztea.

Honako hauen bidez: orientabide pertsonalizatua, banan banako ibilbideak, enpresen eta gazteen beharrizanetara bideratutako prestakuntza, gazteak kontratatzeko pizgarriak –bereziki, kontratu mugagabeak–, Unibertsitateetara eta LH Dualera bideratuta, enpresen munduaren eta gizartearen arteko harremanekin.

Kolektibo ahulenengan ere jarrita arretagunea, genero-arrakala, landa-ingurunea eta erronka demografikoa, gazte migratzaileak aintzat hartuko dituen ekintzekin, eta aldaketa sozial eta teknologikoak kontuan hartuta.

Hezkuntza-mundutik lan-mundura iragateko berariazko programa bat garatuta LHko ikastetxeekin eta unibertsitateekin batera.

Ekonomia eta Hezkuntza departamentuen eta Nafarroako Enplegu Zerbitzuaren arteko lankidetzarako egitura bat sortzea, ekintza bateratuko planen bidez gazteen enplegagarritasuna sustatzeko.

Gazte-ekintzailetza babestea enpresa-prestakuntzako ikastaroak doan emanez eta gazteek sustaturiko enpresen bideragarritasunari buruzko gastuetarako eta azterlanetarako dirulaguntzak emanez. Enpresa sortu berrien administrazio-izapideak sinplifikatzea, eta enpresa berriak sortzea ahalbidetuko duen politika fiskal bat baliatzea, berrikuntza eta gazte-ekintzailetza sustatuz.

B.- Gazte talentudunak itzultzeko plana:

Honako neurriak jasoko ditu, besteak beste: atzerrian dauden nafar gazteak Nafarroan kontratatzea ahalbidetuko duen laguntza-lerro bat ezartzea eta itzultzeko behar den informazioa emanen duen webgune bat sortzea.

Erabaki proposamena:

1. Nafarroako Parlamentuak Nafarroako Gobernua premiatzen du sei hilabeteko epean Gazte enpleguari eta ekintzailetzari buruzko plan bat abian jar dezan.

2. Nafarroako Parlamentuak Nafarroako Gobernua premiatzen du sei hilabeteko epean Gazte talentudunak itzultzeko plan bat abian jar dezan.

Iruñean, 2020ko urtarrilaren 10ean

Foru parlamentaria: Ángel Ansa Echegaray